TransferWise, estonski financijsko-tehnološki startup koji je postigao popriličan interes i korisnika i investitora zbog svog ‘peer to peer’ modela slanja novca, a koji poprilično smanjuje troškove novčanih transakcija u inozemstvo i iz inozemstva, sada je dostupan i u Hrvatskoj.

Kako je navedeno u priopćenju, Hrvati će od danas putem TransferWisea moći slati novac u 54 zemlje diljem svijeta, uz nižu naknadu nego do sada i bez skrivenih dodatnih troškova. Naime, tvrtka naplaćuje 0,7% iznosa koji se šalje, po srednjem tečaju koji je u trenutku transakcije vidljiv na Googleu. No, što znači “bez skrivenih dodatnih troškova”? Nilan Peiris, koji je u TransferWiseu zadužen za ekspanziju, objašnjava:

Internacionalne transakcije često su mnogo skuplje no što davatelji usluga komuniciraju. Čak i “0% provizije” može sa sobom nositi skrivene troškove u stopi konverzije, što na kraju ide na štetu korisnika. Mislimo da je to nepravedno – želimo naplaćivati najnižu moguću naknadu i pritom biti transparentni.

U priopćenju se ističe da, prema Svjetskoj banci, Hrvatska godišnje iz inozemstva zaprimi više od 14 milijardi kuna, stoga bi niži troškovi na te transakcije mogli imati popriličan značaj.

Zanimljivo je što je TransferWise nedavno predstavio i uslugu slanja te primanja novca putem Facebookovog Messengera uz TransferWise Bot. No, kako doznajemo, ta usluga za sada nije dostupna za kunske transakcije. Iz tvrtke navode kako su u procesu dodavanja novih valuta, stoga bi uskoro usluga mogla biti dostupna – do tada jest dostupna za sve one koji posluju s nekom od idućih valuta: britanske funte, američki, australijski i kanadski dolari, euri, mađarske forinte, poljski zloti, švicarski franci, ukrajinske grivnje i indijske rupije.

Podsjetimo, TransferWise je pokrenut još 2011. godine, a do sada su u njega uložili brojni zvučni investitori, poput fonda Andreessen Horowitz, Virginovog osnivača Richarda Bransona, Xaviera Niela i mnogih drugih, i to ukupno 117 milijuna dolara. Kao što to obično biva, osnivači Taavet Hinrikus (koji je pomogao i u izgradnji Skypea) i Kristo Käärmann pokrenuli su TransferWise iz vlastite potrebe, uslijed frustracija nastalih zbog visokih naknada za internacionalne novčane transakcije. Danas se godišnje putem njihove platforme naprave transakcije u vrijednosti od 7,5 milijardi kuna, a sada će u tome moći sudjelovati i Hrvati.